CELEX: 32020R0735
Language: fi
Date: 2020-06-02 00:00:00
Title: Komission asetus (EU) 2020/735, annettu 2 päivänä kesäkuuta 2020, asetuksen (EU) N:o 142/2011 muuttamisesta siltä osin kuin on kyse liha-luujauhon käyttämisestä polttolaitoksissa polttoaineena (ETA:n kannalta merkityksellinen teksti)

3.6.2020   
               
               
                  FI
               
               
                  Euroopan unionin virallinen lehti
               
               
                  L 172/3
               
            
         KOMISSION ASETUS (EU) 2020/735,
         annettu 2 päivänä kesäkuuta 2020,
         asetuksen (EU) N:o 142/2011 muuttamisesta siltä osin kuin on kyse liha-luujauhon käyttämisestä polttolaitoksissa polttoaineena
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 (1) ja erityisesti sen 15 artiklan 1 kohdan e alakohdan ja 27 artiklan ensimmäisen kohdan i alakohdan,
         sekä katsoo seuraavaa:
         
                     (1)
                  
                  
                     Komission asetuksessa (EU) N:o 142/2011 (2) vahvistetaan täytäntöönpanotoimenpiteet asetuksessa (EY) N:o 1069/2009 säädetyille ihmisten ja eläinten terveyttä koskeville säännöille, mukaan lukien vaatimukset, jotka koskevat eläimistä saatavien sivutuotteiden tai niistä johdettujen tuotteiden käyttöä polttoaineena polttolaitoksissa.
                  
               
                     (2)
                  
                  
                     Liha-luujauho on luokkaan 1 tai 2 kuuluvia aineksia käsittelemällä johdettua eläinvalkuaista. Viime vuosikymmeninä liha-luujauho on hävitetty jätteenä polttamalla tai rinnakkaispolttamalla asetuksen (EY) N:o 1069/2009 12 artiklan ensimmäisen kohdan a tai b alakohdan mukaisesti. Teollisuudessa on energialähteiden kestävää käyttöä varten kehitetty teknologia liha-luujauhon käyttämiseksi mainitun asetuksen 12 artiklan ensimmäisen kohdan e alakohdan mukaisesti polttoaineena polttolaitteissa siten, että voidaan hyödyntää polttamisessa tuotettavaa lämpöä.
                  
               
                     (3)
                  
                  
                     Asetuksen (EU) N:o 142/2011 6 artiklassa vahvistetaan säännöt tuotantoeläinten lantaa polttoaineena käyttävien polttolaitosten hyväksymistä varten. Kyseistä artiklaa on tarpeen muuttaa siten, että siihen sisältyvät myös säännöt liha-luujauhon käyttämisestä polttoaineena.
                  
               
                     (4)
                  
                  
                     Asetuksen (EU) N:o 142/2011 liitteessä III olevassa V luvussa vahvistetaan niitä laitos- ja polttoainetyyppejä koskevat säännöt, joita voidaan käyttää polttamisessa, ja tietyntyyppisiä laitoksia koskevat erityiset vaatimukset. On aiheellista vahvistaa liha-luujauhoa polttoaineena käyttäviä polttolaitoksia koskevat säännöt, mukaan lukien päästöjen raja-arvot ja seurantavaatimukset. Siipikarjan lantaa polttoaineena käyttäviin polttolaitoksiin sovellettavia päästöjen raja-arvoja ja seurantavaatimuksia olisi sovellettava myös liha-luujauhoa polttoaineena käyttäviin polttolaitoksiin, joiden nimellinen kokonaislämpöteho on enintään 50 MW, edellytyksenä sille, että ne täyttävät asiaa koskevat ympäristövaatimukset.
                  
               
                     (5)
                  
                  
                     Tämä asetus ei saisi vaikuttaa Euroopan parlamentin ja neuvoston direktiivissä 2010/75/EU (3), jossa vahvistetaan teollisuuden päästöistä johtuvaa ympäristön pilaantumisen yhtenäistettyä ehkäisemistä ja vähentämistä koskevat kattavat säännöt, asetettuihin velvollisuuksiin. Kyseisessä direktiivissä säädetään myös ilmaan, veteen ja maaperään kulkeutuvien päästöjen ehkäisemisestä, tai jos se ei ole mahdollista, päästöjen vähentämisestä ja jätteiden syntymisen ehkäisemisestä koko ympäristön suojelun korkean tason saavuttamiseksi. Eläimistä saatavia sivutuotteita käsittelevät laitokset kuuluvat kyseisen direktiivin soveltamisalaan edellyttäen, että niiden käsittelykapasiteetti on yli 10 tonnia päivässä. Direktiivin mukaan kaikilla sen soveltamisalaan kuuluvilla laitoksilla on oltava lupa, jonka perustana on paras käytettävissä oleva tekniikka (”best available techniques”, jäljempänä ’BAT’). BAT-päätelmät, jotka ovat osa Euroopan komission julkaisemia BAT-vertailuasiakirjoja, ovat lähtökohtana lupaehtoja määriteltäessä. (4)
                     
                  
               
                     (6)
                  
                  
                     Euroopan parlamentin ja neuvoston direktiivillä (EU) 2015/2193 (5) otettiin käyttöön tiettyjen keskisuurista polttolaitoksista, joiden kokonaispolttoaineteho on enintään 50 MW, ilmaan joutuvien epäpuhtauspäästöjen raja-arvot, joita sovelletaan kaikkiin kiinteisiin polttoaineisiin. Lisäksi asetuksessa (EU) N:o 142/2011 määritetään kattavasti toimenpiteet ja edellytykset tiettyjen eläimistä saatavien sivutuotteiden polttamista varten tällaisissa laitoksissa. Siinä yhteydessä ei kuitenkaan määritetty toimenpiteitä ja edellytyksiä, jotka koskisivat muuta eläimistä saatavien sivutuotteiden tai niistä johdettujen tuotteiden käyttöä polttoaineena kuin siipikarjan lannan käyttöä maatilalla olevassa polttolaitoksessa. Eläimistä saatavia sivutuotteita koskevan lainsäädännön puitteissa on siksi tarpeen vahvistaa säännöt ja vaatimukset, mukaan lukien erityiset päästöjen raja-arvot, jotka koskevat liha-luujauhon käyttämistä polttoaineena polttolaitoksissa, joiden kokonaispolttoaineteho on enintään 50 MW.
                  
               
                     (7)
                  
                  
                     Asetuksessa (EU) N:o 142/2011 vahvistettujen vaatimusten olisi oltava riittävän tiukat, jotta ne vastaisivat direktiivin (EU) 2015/2193 mukaisia muihin kiinteisiin polttoaineisiin sovellettavia päästöjen raja-arvoja. Tällä asetuksella varmistetaan myös, että liha-luujauhon polttamisesta mahdollisesti aiheutuvat haitalliset vaikutukset ympäristöön tai ihmisten terveyteen eivät ole suurempia kuin jätteen polttamisen vaikutukset.
                  
               
                     (8)
                  
                  
                     Eri materiaalien käyttöä polttoaineena polttolaitoksissa, joiden nimellinen kokonaislämpöteho on yli 50 MW, koskevat päästöjen raja-arvot vahvistetaan direktiivissä 2010/75/EU, jota sovelletaan silloin, kun eläimistä saatavia sivutuotteita ja niistä johdettuja tuotteita, myös liha-luujauhoa, käytetään polttoaineena tällaisissa polttolaitoksissa.
                  
               
                     (9)
                  
                  
                     Sen vuoksi asetuksen (EU) N:o 142/2011 6 artiklaa ja liitettä III olisi muutettava.
                  
               
                     (10)
                  
                  
                     Tässä asetuksessa olisi annettava toimivaltaisille viranomaisille mahdollisuus myöntää toiminnassa oleville polttolaitoksille siirtymäkausi poistokaasun lämpötilan valvottua nostamista koskevien vaatimusten täyttämiseksi, edellyttäen että tämän siirtymäkauden aikana kyseisistä päästöistä ei aiheudu riskejä ihmisten ja eläinten terveydelle tai ympäristölle. Eläimistä saatavia sivutuotteita koskeva lainsäädäntö ei estä jäsenvaltioita soveltamasta direktiivissä (EU) 2015/2193 vahvistettuja päästöjen raja-arvojen laskentasääntöjä, kun liha-luujauhoa poltetaan yhdessä muiden polttoaineiden tai jätteen kanssa.
                  
               
                     (11)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EU) N:o 142/2011 6 artiklan 8 kohta seuraavasti:
            
               
                  ”8.   Kun tuotantoeläinten lantaa tai liha-luujauhoa käytetään polttoaineena liitteessä III olevassa V luvussa vahvistetulla tavalla, tämän artiklan 7 kohdassa tarkoitettujen sääntöjen lisäksi sovelletaan seuraavia sääntöjä:
                  
                              a)
                           
                           
                              hyväksyntähakemuksessa, jonka toiminnanharjoittaja esittää toimivaltaiselle viranomaiselle asetuksen (EY) N:o 1069/2009 24 artiklan 1 kohdan d alakohdan mukaisesti, on oltava jäsenvaltion toimivaltaisen viranomaisen varmentama tai jäsenvaltion toimivaltaisten viranomaisten hyväksymän ammattialajärjestön varmentama todiste siitä, että polttolaitos, jossa tuotantoeläinten lantaa tai liha-luujauhoa käytetään polttoaineena, täyttää lannan osalta tämän asetuksen liitteessä III olevan V luvun B jakson 3 kohdassa ja liha-luujauhon osalta liitteessä III olevan V luvun D jaksossa vahvistetut vaatimukset sekä kummankin polttoaineen osalta liitteessä III olevan B jakson 4 ja 5 kohdassa vahvistetut vaatimukset, sanotun kuitenkaan rajoittamatta jäsenvaltion toimivaltaisten viranomaisten mahdollisuutta myöntää poikkeus tiettyjen säännösten noudattamisesta liitteessä III olevan V luvun C jakson 4 kohdan mukaisesti;
                           
                        
                              b)
                           
                           
                              asetuksen (EY) N:o 1069/2009 44 artiklassa säädetty hyväksymismenettely voidaan saattaa loppuun vasta kun toimivaltainen viranomainen tai toimivaltaisen viranomaisen hyväksymä ammattialajärjestö on tehnyt vähintään kaksi peräkkäistä tarkastusta, joista yksi on ennalta ilmoittamaton, mukaan luettuina tarvittavat lämpötila- ja päästömittaukset, polttolaitoksen kuuden ensimmäisen toimintakuukauden aikana. Sen jälkeen kun kyseisten tarkastusten tulokset osoittavat, että lannan osalta tämän asetuksen liitteessä III olevan V luvun B jakson 3, 4 ja 5 kohdassa ja liha-luujauhon osalta liitteessä III olevassa D jaksossa sekä tarvittaessa liitteessä III olevan V luvun C jakson 4 kohdassa tai D jakson 5 kohdassa vahvistetut vaatimukset täyttyvät, voidaan myöntää täydellinen hyväksyntä;
                           
                        
                              c)
                           
                           
                              liha-luujauhon polttaminen tämän asetuksen liitteessä III olevan V luvun A, B ja C jaksossa tarkoitetuissa polttolaitoksissa ei ole sallittua.”
                           
                        
            
         
         
            2 artikla
            Muutetaan asetuksen (EU) N:o 142/2011 liite III tämän asetuksen liitteen mukaisesti.
         
         
            3 artikla
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä kesäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 300, 14.11.2009, s. 1.
         
            (2)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
         
            (3)  Euroopan parlamentin ja neuvoston direktiivi 2010/75/EU, annettu 24 päivänä marraskuuta 2010, teollisuuden päästöistä (yhtenäistetty ympäristön pilaantumisen ehkäiseminen ja vähentäminen) (EUVL L 334, 17.12.2010, s. 17).
         
            (4)  Euroopan komissio hyväksyi teurastamoja ja eläimistä saatavia sivutuotteita käsittelevää teollisuutta koskevan BAT-vertailuasiakirjan 15. huhtikuuta 2005. https://eippcb.jrc.ec.europa.eu/reference/
         Siihen sisältyy määräyksiä liha-luujauhon polttamisesta.
         
            (5)  Euroopan parlamentin ja neuvoston direktiivi (EU) 2015/2193, annettu 25 päivänä marraskuuta 2015, tiettyjen keskisuurista polttolaitoksista ilmaan joutuvien epäpuhtauspäästöjen rajoittamisesta (EUVL L 313, 28.11.2015, s. 1).
      
      
         
            LIITE
            Lisätään asetuksen (EU) N:o 142/2011 liitteessä III olevaan V lukuun D jakso seuraavasti:
            
                        ”D.
                     
                     
                        Polttolaitokset, joissa käytetään polttoaineena liha-luujauhoa
                        
                                    1.
                                 
                                 
                                    Laitostyyppi:
                                    Polttolaitos, jonka nimellinen kokonaislämpöteho on enintään 50 MW.
                                 
                              
                                    2.
                                 
                                 
                                    Lähtöaineet:
                                    Luokkaan 1 tai 2 kuuluvasta aineksesta saatu liha-luujauho, jota on tarkoitus käyttää polttoaineena 3 kohdassa esitettyjen vaatimusten mukaisesti yksinään tai liha-luujauhon, renderöidyn rasvan ja lannan seoksena.
                                 
                              
                                    3.
                                 
                                 
                                    Polttoaineena käytettävää liha-luujauhoa koskevat erityiset vaatimukset:
                                    
                                                a)
                                             
                                             
                                                liha-luujauho on varastoitava polttolaitoksessa turvallisesti suljetussa varastointitilassa, joka on suojattu eläinten pääsyltä, eikä sitä saa lähettää muuhun määräpaikkaan, ellei toimivaltainen viranomainen ole antanut siihen lupaa häiriötapauksessa tai poikkeuksellisissa toimintaolosuhteissa;
                                             
                                          
                                                b)
                                             
                                             
                                                polttolaitoksessa on oltava
                                                
                                                            i)
                                                         
                                                         
                                                            automaattinen tai jatkuva polttoaineenhallintajärjestelmä, jolla polttoaine asetetaan suoraan polttokammioon ilman muuta käsittelyä;
                                                         
                                                      
                                                            ii)
                                                         
                                                         
                                                            lisäpoltin, jota on käytettävä käynnistys- ja pysäytystoimien aikana sen varmistamiseksi, että IV luvun 2 jakson 2 kohdassa vahvistetut lämpötilavaatimukset täyttyvät koko ajan näiden toimien aikana, ja niin kauan kuin polttokammiossa on palamatonta ainesta.
                                                         
                                                      
                                          
                              
                                    4.
                                 
                                 
                                    Menetelmät:
                                    Polttolaitosten, joissa käytetään polttoaineena luokkaan 1 tai 2 kuuluvasta aineksesta saatua liha-luujauhoa, on täytettävä IV luvussa vahvistetut yleiset vaatimukset ja tämän luvun B jakson 4 ja 5 kohdassa vahvistetut erityiset vaatimukset.
                                 
                              
                                    5.
                                 
                                 
                                    Poikkeus ja siirtymäkausi:
                                    Ympäristöasioista vastaava jäsenvaltion toimivaltainen viranomainen voi 3 kohdan b alakohdan ii alakohdasta poiketen myöntää 3 päivänä kesäkuuta 2020 toiminnassa oleville polttolaitoksille enintään 4 vuotta lisäaikaa IV luvun 2 jakson 2 kohdan toisen alakohdan noudattamiseksi.”